จักรวรรดิยาชิม่า ( - ส.ศ. 2694)

ธงไตรมณีแห่งจักรวรรดิยาชิม่า

### คำขวัญ

“ด้วยอำนาจแห่งไตรมณีและทวยเทพทั้งปวง พวกเราจะฝ่าฟันทุกอย่างให้จงได้”“San-kyū to subete no kamigami no chikara de, subete ni uchikatsu.”

### จัดตั้ง

ส.ศ. 673 (ราชสำนักจูเกียว)
ส.ศ. 2623 (มหาจักรวรรดิยาชิม่า)

### เผ่าพันธุ์

มนุษย์
กัปปะ
เท็นกุ
โอนิ
คิตสึเนะ
ซารุฮิโตะ
อมนุษย์อื่นๆ

> "ถ้าหากเป็นเมื่อร้อยปีก่อน สมมุติว่ามีคนบอกว่ายาชิม่าจะได้เป็นมหาอำนาจ คนฟังก็อาจจะบอกว่าคนพูดมันต้องบ้าแน่นอน เพราะหมู่เกาะที่เต็มไปด้วยขุนศึกศักดินาที่ต่อสู้เรื่องอำนาจระหว่างจักรพรรดิและโชกุน จะไปเป็นมหาอำนาจได้ยังไง แค่เป็นรัฐที่มี่เสถียรภาพยังเป็นไปไม่ได้เลย ไม่รู้ว่าทำไมยังรอดมาถึงทุกวันนี้ได้ด้วยซ้ำ .... แต่เมื่อมหาสงครามจบลง ถ้าหากมีคนบอกว่ายาชิม่าคือมหาอำนาจ ทุกคนจะยอมรับเป็นเสียงเดียวกัน เพราะมันไม่ได้เป็นแค่คำบอกเล่า แต่มันคือข้อเท็จจริง .... ในปัจจุบัน ยาชิม่าเป็นมหาอำนาจ แต่ยาชิม่าเองก็กำลังเข้าสู่ช่วงเวลาที่เลวร้ายที่สุดในประวัติศาสตร์เช่นกัน"
>
>

จักรวรรดิยาชิม่าเป็นรัฐระบอบราชาธิปไตยแบบสมบูรณาญาสิทธิราชในอาซาเนียร์ตะวันออก มีดินแดนประกอบไปด้วย หมู่เกาะยาชิม่าซึ่งเป็นแผ่นดินหลัก มีเกาะหลักอันได้แก่ โอโมชิม่า ชูจิม่า นิชิจิม่า คิตาจิม่า และอาณาเขตโพ้นทะเลต่างๆ อันได้แก่เกาะเปยเต่า หมู่เกาะนันชิม่า หมู่เกาะโล่กำบัง เกาะซาคาลิน หมู่เกาะคูริล และเขตปกครองหยวนตง

ยาชิม่าเป็นประเทศหมู่เกาะ โดนล้อมรอบโดยมหาสมุทรสุบาราชิ (ไอรีนีโกส) โดยเพื่อนบ้านทางทะเลที่ใกล้ที่สุดคือจักรวรรดิเอลีเซียทางตะวันออกและใต้ ปูยอและวาร์เรียทางเหนือ และจักรวรรดิเสินโจวทางตะวันตก ส่วนเขตปกครองบนแผ่นดินใหญ่คือคาบสมุทรหยวนตงมีพรมแดนทางบกติดกับเฝิงเทียนทางเหนือ

ยาชิม่าเป็นรัฐราชาธิปไตยแบบสมบูรณาญาสิทธิราชย์ ซึ่งอำนาจทางการเมืองภายในประเทศทั้งหมดอยู่ภายใต้ราชสำนัก นอกจากนี้ อำนาจการต่างประเทศของยาชิม่าก็ครอบคลุมตะวันออกไกล ผ่าน **วงศ์ไพบูลย์มหาบูรพา** องค์กรการเมืองระหว่างประเทศที่เป็นกลุ่มพันธมิตรทางทหารและเครือข่ายเศรษฐกิจ โดยมียาชิม่าเป็นผู้พิทักษ์ และมีเฝิงเทียนกับปูยอเป็นรัฐในอารักขา

## ประวัติ

### ยาชิม่าในยุคสมัยใหม่ (ส.ศ. 2623-2666)

นานมาแล้วที่ยาชิม่าอยู่นอกสายตาการเมืองระหว่างประเทศ เป็นแค่ประเทศหมู่เกาะเล็กๆ ที่ตกอยู่ภายในสภาวะสงครามกลางเมืองระหว่างฝ่ายนิยมโชกุนและฝ่ายนิยมจักรพรรดิมานานหลายร้อยปี

แต่เส้นทางของยาชิม่าเริ่มเปลี่ยนไปในปี สามัญศักราชที่ 2606 เมื่อเรือเอสเรนตาส เรือรบเหล็กขับเคลื่อนด้วยกลไกไอน้ำแห่งกองทัพเรือคาลาเฟีย เดินทางมาถึงชายฝั่งไคเกียวและบีบให้ยาชิม่าลงนามในสัญญาการค้าและฉันทไมตรี ซึ่งเป็นสนธิสัญญาไม่เป็นธรรม เหตุการณ์นี้ทำให้ยาชิม่าพบว่า ตัวเองอยู่เฉยในโลกไม่ได้อีกต่อไป

การติดต่อกับรัฐภายนอกทำให้ยาชิม่าเร่งรุดปิดฉากสงครามกลางเมือง ซึ่งยุติลงด้วยชัยชนะของฝ่ายนิยมจักรพรรดิและราชสำนักไคเกียว ในปี 2623

ต่อมาในปี 2633 กองเรือซานตาเนียที่หลบหนีกองเรือเอลีเซี่ยนก็มาแล่นเข้าเทียบท่าที่ยาชิม่าและบีบให้ราชสำนักต้อนรับตน หวังจะใช้ยาชิม่าเป็นฐานที่มั่นต่อสู้กับเอลีเซีย หลังจากที่ประเทศแม่โดนยึด แม้ว่ากองเรือเสินโจวจะสามารถเข้ามาขับไล่กองเรือซานตาเนียได้ แต่ยาชิม่าก็พบว่า โลกใบนี้ไม่มีวันปล่อยให้ประเทศหมู่เกาะแห่งนี้อยู่เฉยๆ และตนต้องพัฒนาตัวเองอีกมาก ถ้าต้องการจะอยู่รอดในโลกใบนี้

### มหาสงคราม (ส.ศ. 2667-2671)

เมื่อมหาสงครามอุบัติขึ้นในปี 2667 ได้พิสูจน์ว่าความกลัวของยาชิม่านั้นเป็นจริง เมื่อเสินโจวใช้โอกาสในช่วงเวลานี้ เริ่มเรียกร้องให้รัฐบริวารอย่างปูยอ เข้ามาเป็นมณฑลของเสินโจว และยังบีบให้ยาชิม่ากลายเป็นรัฐบริวารต่อไป โดยมีพันธมิตรอย่างวาร์เรียให้การสนับสนุน

ดังนั้น เมื่อทูตกิลเดอร์มาเสนอให้ยาชิม่าเข้าร่วมกองกำลังสัมพันธมิตรในมหาสงคราม เพื่อต่อต้านวาร์เรียและเสินโจว ยาชิม่าก็ไม่รอช้า ส่งกองเรือจักรวรรดินาวีเข้าโจมตีฉับพลันใส่กองเรือเสินโจวและกองเรือตะวันออกไกลของวาร์เรีย จากนั้นก็ส่งกองทัพบกเข้าไปคุ้มครองปูยอ และทำสงครามกับกองทัพผสมเสินโจว-วาร์เรีย โดยมีแนวรบหลักคือแนวรบแม่น้ำเยี่ยหลู พรมแดนทางธรรมชาติของเสินโจวและปูยอ

มหาสงครามดำเนินยาวนานกว่าสี่ปี โดยในขณะที่แนวรบตะวันตกกลายเป็นสงครามนองเลือดในสนามเพลาะ ที่แทบไม่มีความเคลื่อนไหวอย่างใด ยกเว้นการยึดครองรัฐบริวารของวาร์เรียในบอลข่านโดยฝ่ายสัมพันธมิตร แต่ทว่า แนวรบตะวันออกไกลในช่วงปีสุดท้าย ถือว่าประสบความสำเร็จอย่างมาก กองทัพยาชิม่าและกองกำลังเฉพาะกิจของฝ่ายสัมพันธมิตรตะวันตกสามารถบุกเข้าดินแดนสามมณฑลตงเป่ยของเสินโจว ขณะที่นาวิกโยธินยาชิม่าสามารถเข้ายึดเกาะเปยเต่าได้จากเสินโจว กับเกาะซาคาลินและหมู่เกาะคูริลจากวาร์เรีย

เมื่อมหาสงครามจบลงในปี 2671 ... ยาชิม่าได้รับดินแดนเป็นคาบสมุทรหยวนตงและเกาะเปยเต่าจากเสินโจว และดินแดนซาคาลินกับหมู่เกาะคูริลจากวาร์เรีย .... ดินแดนเหล่านี้อาจจะน้อยนิด แต่สถานะผู้พิทักษ์เหนือปูยอทำให้ยาชิม่ากลายเป็นขั้วอำนาจท้องถิ่น สถานะที่ยาชิม่าไม่เคยได้ลิ้มรสมาก่อน และมันก็เป็นจุดเริ่มต้นของจักรวรรดินิยมยาชิม่า

### ยุคทองแห่งจักรวรรดินิยมยาชิม่า (ส.ศ. 2673-2694)

หลังจากที่มหาสงครามจบลงไม่นาน เสินโจวก็ประสบกับภัยธรรมชาติร้ายแรง ทำให้เกิดสงครามกลางเมืองในปี 2673 ซึ่งดำเนินยาวนานกว่าสิบห้าปี และในขณะเดียวกัน โลกก็เข้าสู่ภาวะเศรษฐกิจตกต่ำในยุคหลังสงคราม

แต่ทว่า ยาชิม่ากลับเป็นรัฐที่มีเสถียรภาพมากที่สุดในภูมิภาค อีกทั้งการค้นพบแร่คลาลอริส เชื้อเพลิงเวทมนตร์ภายในยาชิม่า ซึ่งมีคุณภาพสูง ก็ทำให้ยาชิม่ากลายเป็นประเทศมั่งคั่ง ในขณะที่ประเทศอื่นๆ ซบเซา ... ปัจจัยเหล่านี้ทำให้ยาชิม่ากลายมาเป็นมหาอำนาจใหม่ของตะวันออกไกล แทนที่เสินโจวที่กำลังตกต่ำจากสงครามกลางเมือง

ภายในสถานการณ์นี้ ยาชิม่าก็เริ่มปฏิบัติตัวเหมือนจักรวรรดินิยม

ผลงานแรกของยาชิม่าก็คือการเป็นมหาอำนาจแรกที่เข้าคุ้มครองเครือนครรัฐการค้าของชายฝั่งเสินโจวตะวันออกตั้งแต่ปี 2673 โดยในช่วงแรกเริ่ม ยาชิม่าได้ส่งเรือลาดตระเวนรบนางาโตะ และเรือประจัญบานกองหนึ่งเข้าคุ้มครองเมืองท่าซานไห่ ตามคำขอร้องของเทศบาลเมืองซานไห่ และหลังจากนั้นไม่นาน ทางยาชิม่าก็ขยายผล โดยการส่งเรือรบจำนวนมากขึ้นเข้าไปคุ้มครองเมืองท่าต่างๆ และส่งกองทัพบกเข้าไปป้องกันพื้นที่รอบๆ เมืองเหล่านั้นด้วย ขณะที่มหาอำนาจต่างๆ เริ่มส่งกองทัพเข้ามารักษาเครือนครรัฐการค้า ทำให้พื้นที่เหล่านี้กลายเป็นเขตเป็นกลางและเขตอารักขา ขณะที่ขุนศึกก๊กต่างๆ ในเสินโจวกำลังทำสงครามกันเอง

ผลงานต่อมาก็คือการแทรกแซงในสงครามกลางเมืองอัลฟอนซีนส์ ซึ่งแต่เดิม อัลฟอนซีนส์เป็นอาณานิคมของเฮสเปอเรีย แต่ชนพื้นเมืองทำสงครามปลดแอกและได้รับเอกราชในปี 2673 แต่ทว่า สาธารณรัฐอัลฟอนซีนส์ที่เกิดขึ้นมา กลับเป็นรัฐล้มเหลว ไร้เสถียรภาพ เต็มไปด้วยความขัดแย้งระหว่างชาติพันธ์ชนพื้นเมืองตาโกลัน และพวกชาติพันธุ์เชื้อสายสินธู นามว่า วิเซยัน ซึ่งต่อมาในปี 2685 รัฐบาลตาโกลันร้องขอให้ยาชิม่าเข้ามาช่วยเหลือ ยาชิม่าจึงส่งกองทัพเฉพาะกิจภายใต้แม่ทัพอาริสึงาวะ โนะ โยรินากะ เจ้าชายอาริสึงาวะในขณะนั้น ไปที่อัลฟอนซีนส์ เพื่อช่วยเหลือรัฐบาลในการปราบกบฏ และหวังจะเชิญอัลฟอนซีนส์เข้ามาเป็นรัฐในอารักขา

แต่ทว่า หลังจากที่เกิดเหตุร้ายในอัลฟอนซีนส์ที่ทำให้ชาวเอลีเซี่ยนล้มตาย ทางจักรวรรดิเอลีเซียก็ส่งกองทัพเข้ามาแทรกแซง ปะทะกับรัฐบาลตาโกลันและกองทัพยาชิม่า ทำให้เกิดกรณีพิพาทอัลฟอนซีนส์ ซึ่งทางยาชิม่าสูญเสียกำลังทหาร รวมถึงแม่ทัพอาริสึงาวะ ทางรัฐบาลจึงต้องจำใจล่าถอยเพื่อป้องกันไม่ให้ความขัดแย้งกับเอลีเซียบานปลาย ในขณะที่ตนยังไม่พร้อมทำสงครามใหญ่ ซึ่งเหตุการณ์นี้ทำให้ความสัมพันธ์ระหว่างยาชิม่าและเอลีเซียที่เคยดีมาตลอด ถึงกับแย่ลงจนถึงปัจจุบัน

ในปี 2686 หลังจากที่เกิดเหตุวางระเบิดรางรถไฟในเขตหยวนตงของยาชิม่า ทางกองทัพกวานตงก็ทำการตอบโต้โดยการส่งทหารบุกมณฑลเฝิงเทียน ก่อนจะเข้ายึดสามมณฑลตงเป่ย ก่อตั้งสมาพันธรัฐเฝิงเทียนเป็นรัฐในอารักขา โดยได้รับความร่วมมือจากกลุ่มขุนศึกท้องถิ่นที่แยกตัวออกมาจากเสินโจว แต่ในเวลาต่อมาแม่ทัพกองทัพกวานตง เจ้าชายมิยาโอกะ โนะ ฮารุฮิโตะ ซึ่งเป็นพระอนุชาขององค์สมเด็จพระจักรพรรดิ มิยาโอกะ โนะ โอซามุ จักรพรรดิยาชิม่าในขณะนั้น กลับถูกจอมยุทธเสินโจวลอบสังหารเพื่อแก้แค้นการยึดครองสามมณฑลตงเป่ยอย่างไม่ชอบธรรม

กลุ่มรัฐในอารักขาของยาชิม่า ถูกรวมกันภายใต้ วงไพบูลย์มหาบูรพา ซึ่งเป็นกลุ่มการเมืองระหว่างประเทศ สัญญาทางการทหารและทางเศรษฐกิจ โดยมียาชิม่าเป็นผู้นำ ซึ่งวงไพบูลย์ดังกล่าวเป็นปัจจัยหนึ่งที่ทำให้นานาชาติเริ่มหวาดวิตกกับท่าทีของยาชิม่าในตะวันออกไกล โดยเอลีเซียมองว่านี่คือสัญญาณคุกคามของยาชิม่า ขณะที่สัมพันธมิตรเรเนียร์ริสเฝ้ามองอย่างหวาดวิตก โดยกลัวว่า วงไพบูลย์นี้จะคุกคามซินโดสนีเซียของกิลเดอริส

### สงครามกับเอลีเซีย (ตั้งแต่ ส.ศ. 2694)

ในช่วงเมษายน ส.ศ. 2694 เกิดความขัดแย้งในน่านน้ำอัลฟอนซีนส์อีกครั้ง เมื่อเรือดำน้ำเอลีเซียจมเรือสินค้าอิโตมารุของยาชิม่า โดยเอลีเซียอ้างว่าเรือลำนี้กำลังแอบส่งเสบียงสนับสนุนกลุ่มต่อต้านในอัลฟอนซีนส์ ส่วนยาชิม่าก็เรียกร้องค่าเสียหายและเตรียมพร้อมทำสงคราม

ในวันที่ 1 พฤษภาคม ส.ศ 2694 จักรวรรดินาวีเอลีเซียส่งกองเรือเล็ดลอดการตรวจจับเข้ามาในน่านน้ำยาชิม่า และส่งฝูงบินเข้าโจมตีฐานทัพเรือแห่งต่างๆ ในหมู่เกาะยาชิม่า เพื่อทำลายศักยภาพกองทัพเรือของยาชิม่า ซึ่งแผนการนี้สามารถทำให้กองเรือยาชิม่าเสียหายอย่างหนัก แต่สิ่งที่เลวร้ายที่สุด และทำให้เอลีเซียถูกนานาชาติประณามก็คือ การโจมตีครั้งนี้ทำให้องค์สมเด็จพระจักรพรรดิโอซามุ และองค์มกุฎราชกุมารยาสุฮิโตะสิ้นชีพ ขณะที่กำลังตรวจพลฐานทัพเรือโยสุกะ นอกเมืองหลวง

การโจมตีครั้งนี้ทำให้เจ้าหญิงมิยาโอกะ โนะ ฮิโรโกะ พระธิดาองค์สุดท้องขององค์สมเด็จพระจักรพรรดิ ขึ้นครองราชย์ด้วยพระชนมายุ 15 พรรษา ภายใต้การชี้นำของสภาไดโจคังที่ทำหน้าที่เป็นผู้สำเร็จราชการ จนกว่าพระชนมายุครบ 16 พรรษา

เอลีเซียทำการประกาศสงครามในเวลาต่อมา อ้างว่าเป็นการทำลายลัทธิทหารนิยมยาชิม่าที่เป็นภัยต่อความมั่นคงและเสถียรภาพของตะวันออกไกล หลังจากนั้นก็เริ่มส่งกองทัพเข้าโจมตีอาณาเขตทางทะเลของยาชิม่า โดยในเดือนพฤษภาคม เอลีเซียเข้าโจมตีหมู่เกาะโล่กำบังที่เป็นป้อมปราการทางทะเล และต่อมาก็เข้าโจมตีเกาะเปยเต่า และหมู่เกาะนันชิม่า ก่อนจะเริ่มเข้าโจมตีหมู่เกาะยาชิม่าในเดือนมิถุนายน

## การเมือง

ในยามปกติ องค์สมเด็จพระจักรพรรดิจะมีอำนาจสูงสุด โดยมีรัฐบาลคือคณะเสนาบดีไดโจคัง (Daijo-kan - อภิรัฐมนตรีสภา) ซึ่งประกอบด้วยมหาเสนาบดีและเสนาบดีเจ้ากระทรวงต่างๆ ปฏิบัติหน้าที่เป็นคณะที่ปรึกษา คณะรัฐมนตรีและรัฐบาลฝ่ายบริหาร คอยควบคุมดูแลกระทรวงต่างๆ

แต่เมื่อสงครามยาชิม่า-เอลีเซียเริ่มขึ้นตั้งแต่ วันที่ 1 มิถุนายน ส.ศ. 2694 ทำให้ยาชิม่าสูญเสียองค์สมเด็จพระจักรพรรดิและเจ้าชายรัชทายาท องค์สมเด็จพระจักรพรรดินีนาถองค์ปัจจุบันก็คือ มิยาโอกะ โนะ ฮิโรโกะ ผู้มีพระชนมายุ 15 พรรษา ซึ่งทำให้คณะเสนาบดีต้องรับหน้าที่เป็นผู้สำเร็จราชการ จนกว่าองค์สมเด็จพระจักรพรรดินีนาถจะมีพระชนมายุครบ 16 พรรษา

    นอกจากราชสำนักแล้ว ยาชิม่ายังมีราชสกุล ซึ่งเป็นตระกูลที่สืบทอดสายเลือดจากพระญาติขององค์สมเด็จพระจักรพรรดิมิยาโอกะสายหลัก และมีสิทธิ์ขึ้นครองบัลลังก์แทน ในกรณีที่ราชวงศ์หลักไม่เหลือทายาท โดยในปัจจุบัน ยาชิม่ามีราชสกุล 2 สาย อันได้แก่
**ราชสกุลอาริสึงาวะ**

* เจ้าชายอาริสึงาวะองค์ปัจจุบัน - เจ้าชาย อาริสึงาวะ โนะ คัตสึโอะ, เจ้าผู้คีรองเขตบูรพาและนายทหารกองทัพบกยาชิม่า

**ราชสกุลนากาโตมิ**

* เจ้าชายนากาโตมิองค์ปัจจุบัน - เจ้าชาย นากาโตมิ โนะ โทโกนามิ, ประธานกรมเสนาธิการทหารยาชิม่า

## โครงสร้างรัฐ

จักรวรรดิยาชิม่าในปี ส.ศ. 2694

จักรวรรดิยาชิม่ามีโครงสร้างเป็นเอกรัฐ โดยการปกครองภูมิภาคจะประกอบไปด้วยเขตต่างๆ อันได้แก่

เกาะหลักของหมู่เกาะยาชิม่าคือเกาะโอโมชิม่า ซึ่งประกอบด้วยดินแดนหกภูมิถาคด้วยกัน ได้แก่

1. นิชิโกกุ – ภาคตะวันตก
2. นิชิซาไค - ภาคตะวันตก-กลาง
3. จูโกกุ – ภาคกลาง (ที่ตั้งกรุงเก่า จูเกียว)
4. ชูสะ - ภาคตะวันออก-กลาง
5. โทงัง - ภาคตะวันออก (ที่ตั้งนครหลวงไคเกียว)
6. โฮคุบุ – ภาคตะวันออกเฉียงเหนือ

เกาะอื่นๆ ในหมู่เกาะยาชิม่า ได้แก่

1. เกาะนิชิจิม่า
2. เกาะชิโกกุ
3. เกาะคิตาจิม่า

โดยดินแดนเหล่านี้จะถูกปกครองผ่านกระทรวงมหาดไทย

เขตปกครองโพ้นทะเลที่ถูกปกครองผ่านกระทรวงอาณานิคม ประกอบด้วย

1. เขตหยวนตง

2. หมู่เกาะนันจิม่า

3. เกาะคาราฟูโตะ (เดิมคือซาคาลิน) และหมู่เกาะคูริล

4. หมู่เกาะโล่กำบัง

เขตทั้งสองแบบ ทั้งเขตประเทศแม่และเขตโพ้นทะเล จะมีข้าหลวงที่ได้รับการแต่งตั้งจากนครหลวงไคเกียวคอยดูแล

ในเขตหมู่เกาะยาชิม่าเดิมที่เคยมีเหล่าขุนนางไดเมียวคอยปกครองแคว้น พวกขุนนางดังกล่าวจะอยู่ภายใต้การควบคุมของข้าหลวงเขต และมีสิทธิ์จัดตั้งกองทหารอาสาได้ไม่เกิน 3,000 นาย

## การทหาร

ยาชิม่าเป็นรัฐมหาอำนาจที่มีกองทัพเข้มแข็งที่สุดในอาซาเนียร์ตะวันออก ถ้าไม่นับเสินโจวที่ขณะนี้กลายเป็นรัฐขุนศึก มีกองเรือขนาดใหญ่เป็นอันดับสามของโลก กองทัพบกที่ใช้ระบบรับสมัครก็มีอาวุธสมัยใหม่ ยุทธวิธีทันสมัยและมีอุตสาหกรรมที่มีขีดความสามารถมากพอในการผลิตหล่อเลี้ยงกองทัพ ทำให้ยาชิม่าเป็นประเทศที่น่าเกรงขามหากเกิดความขัดแย้งขึ้นที่ใดก็ตามในตะวันออกไกล

### กองทัพบกแห่งจักรวรรดิยาชิม่า - Dai Yashima Teikoku Rikugun

กองทัพประจำการส่วนใหญ่ของยาชิม่า ประจำการอยู่บนหมู่เกาะยาชิม่า ขณะที่กองทัพใหญ่รองลงมาประจำการอยู่บนแผ่นดินใหญ่ ในเฝิงเทียนและปูยอ ตามด้วยกองทัพน้อยที่กำลังคุ้มครองเครือนครรัฐการค้าบนชายฝั่งเสินโจวตะวันออก นอกจากนี้ ยังมีกองกำลังเฝ้าระวังอยู่ตามเขตโพ้นทะเลต่างๆ

### จักรวรรดินาวียาชิม่า - Dai Yashima Teikoku Kaigun

จักรวรรดินาวียาชิม่าเป็นหนึ่งในกองเรือสมัยใหม่ของโลก มีการใช้งานเรือบรรทุกเครื่องบิน มีขีดความสามารถในการขยายำลังอำนาจทางทะเลทั่วมหาสมุทรสุบาราชิ (หรือไอรีนีโกส ตามชื่อสากล) จักรวรรดินาวีเป็นกองทัพเรือขนาดใหญ่ทำให้มีเรือรบหลากหลาย ทั้งเรือบรรทุกเครื่องบิน เรือประจัญบานและเรือลาดตระเวนหลายขนาด โดยภารกิจสำคัญอย่างหนึ่งคือการป้องการเส้นทางการค้าและเส้นทางส่งเสบียงในมหาสมุทรสุบาราชิ โดยกองเรือพิฆาตรับหน้าที่นี้

### กองทัพอากาศ - กองบินทหารบกและกองบินทหารเรือ

ในปัจจุบัน ยาชิม่ายังไม่มีเหล่าทัพอากาศแยก โดยยังมีกองบินทหารบกกับกองบินทหารเรือ ปฏิบัติการสนับสนุนสองเหล่าทัพ ซึ่งทั้งสองกองบินก็มีฝูงบินรบจำนวนมากพอสมควร สามารถใช้ในเชิงป้องกันและเชิงรุก

## การข่าวกรอง

หน่วยงานข่าวกรองยาชิม่าประกอบด้วยสามหน่วยงานหลัก อันได้แก่

### หน่วยข่าวกรองการต่างประเทศ

หน่วยข่าวกรองของกระทรวงการต่างประเทศ ประจำการอยู่ตามสถานทูตต่างๆ มีหน้าที่รวบรวมข่าวกรองภายในต่างประเทศ เพื่อให้รัฐบาลยาชิม่าวิเคราะห์และกำหนดนโยบายต่อไป สมาชิกหน่วยเป็นพลเรือน ข้าราชการกระทรวงการต่างประเทศ

### หน่วยข่าวกรองทหาร

หน่วยย่อยภายในกองทัพต่างๆ เป็นส่วนหนึ่งของกองบัญชาการภายใต้แม่ทัพ มีหน้าที่รวบรวมข่าวกรองจากพื้นที่รับผิดชอบของกองทัพเพื่อใช้ในการวางแผนยุทธการ

### กองกำลังสารวัตรทหาร - เคนเปอิไท (Kenpeitai)

หน่วยต่อต้านข่าวกรองภายในประเทศ เป็นแขนงหนึ่งของกองทัพบกยาชิม่า มีหน้าที่ล่าสายลับและปราบปรามขั้วตรงข้ามทางการเมือง

เนื่องจากความหลากหลายของหน่วยข่าวกรอง ทำให้ระบบข่าวกรองยาชิม่ายังมีความกระจัดกระจายไม่เป็นแบบแผนเดียวกัน ทำให้เกิดความยุ่งยากในระบบข้อมูลและขอบเขตความรับผิดชอบที่บางครั้งซ้อนทับกัน

## ความสัมพันธ์ระหว่างประเทศ

ยาชิม่าเป็นประธานวงศ์ไพบูลย์มหาบูรพา กลุ่มพันธมิตรทางทหารและเศรษฐกิจ เป็นผู้พิทักษ์เหนือราชอาณาจักรปูยอและสมาพันธรัฐเฝิงเทียน นอกจากนี้ ยังมีสถานะเป็นผู้พิทักษ์เหนือเครือนครรัฐการค้าชายฝั่งเสินโจวตะวันออก

ปัจจุบัน ยาชิม่าอยู่ในสภาวะสงครามกับจักรวรรดิเอลีเซีย ตั้งแต่วันที่ 1 พฤษภาคม ส.ศ. 2694

มีความสัมพันธ์อันดีกับ จักรวรรดิไฮราสและกิลเดอริส

ความสัมพันธ์ไม่เป็นมิตรกับ จักรวรรดิเสินโจวและจักรวรรดิวาร์เรีย

## สังคม

### วัฒนธรรม

ยาชิม่าเป็นหนึ่งในวัฒนธรรมเก่าแก่ของโลก นับถือศาสนาเรียกว่าทวยเทพทั้งปวง ซึ่งเป็นการนับถือเทพองค์ต่างๆ ในธรรมชาติ โดยมีเทพีสามองค์ที่ได้รับการเทิดทูนสูงสุด ได้แก่ สุริยะเทพี เทพีแห่งแสงสว่าง และเทพีแห่งโชคชะตา ซึ่งถูกแทนด้วยดวงมณีสามดวง ตามที่ปรากฏบนธงยาชิม่า

ราชวงศ์มิยาโอกะของยาชิม่า สืบเชื้อสายจากโชกุนมิยาโอกะ ที่สามารถขับไล่กองทัพอนารยชนตังเกียสึออกไปได้ในปี ส.ศ 2089 ซึ่งโชกุนมิยาโอกะเป็นผู้สถาปนาราชวงศ์ใหม่ โดยอิงการสืบทอดจากราชวงศ์ดึกดำบรรพ์จากการแต่งงานกับเจ้าหญิงคางูยะ เจ้าหญิงองค์สุดท้าย และพระธิดาขององค์สมเด็จพระจักรพรรดิฮานาซาโนะ ซึ่งต่อมาถูกนับถือในฐานะเทพเจ้าแห่งสงครามและการปกครอง

ศิลปะของชาวยาชิม่ายังประกอบไปด้วย ตัวอักษรคันจิ ภาพวาดอูคิโยเอะ ศิลปะการพับกระดาษโอริกามิ ละครคาบูกิและละครโนะ

ยาชิม่าประสบปัญหาเรื่องตัวตนทางวัฒนธรรม โดยเกิดแรงเสียดทานระหว่างวัฒนธรรมเก่าแก่ที่รักษามานานพันปี และวัฒนธรรมตะวันตกที่รับเข้ามา และธรรมเนียมบางอย่างที่ก่อให้เกิดแรงเสียดทาน ระหว่างความเป็นท้องถิ่นและการปกครองของศูนย์กลาง เช่นธรรมเนียมขุนนาง ธรรมเนียมซามูไรที่เป็นนายทหารกองทัพ และตัวตนท้องถิ่นอื่นๆ แต่อย่างไรก็ดี แรงเสียดทานเหล่านี้ก็ยังไม่รุนแรงมากนัก

แนวคิดที่ถูกถ่ายทอดมาจากรุ่นสู่รุ่นคือแนวคิดบูชิโด วิถีนักรบของพวกซามูไร ซึ่งปัจจุบัน ยังเป็นที่แพร่หลายในกองทัพยาชิม่า โดยเฉพาะในหมู่นายทหารที่มาจากขุนนางชนชั้นนักรบเป็นหลัก

## เกล็ดประวัติศาสตร์

* ยาชิม่าอิงจากจักรวรรดิญี่ปุ่นในสมัยสงครามโลกครั้งที่สอง โดยผสมผสานกับวัฒนธรรมญี่ปุ่นสมัยสงครามกลางเมืองหรือ Sengoku Jidai และสงครามโบชิน (Boshin War) ในปี 1868
* ราชสกุลอาริสึงาวะ อิงชื่อจากราชสกุลชื่อเดียวกันในประวัติศาสตร์ญี่ปุ่น โดยราชสกุลดังกล่าว สิ้นตระกูลไปแล้วตั้งแต่ปี 1913 เคยมีการฟื้นราชสกุลในนามราชสกุลทากามัตสึ โดยตั้งเจ้าชายโนบุฮิโตะ พระโอรสองค์ที่สามของจักรพรรดิไทโช ขึ้นเป็นเจ้าชายทากามัตสึ แต่พระองค์ก็ไม่มีทายาท ทำให้ราชสกุลสิ้นตระกูลอีกครั้งในปี 1987